CELEX: 52016PC0172
Language: da
Date: 2016-04-01
Title: Forslag til RÅDETS AFGØRELSE om fastlæggelse af den holdning, der skal indtages på Den Europæiske Unions vegne i Udvalget for Offentlige Udbud for så vidt angår udkastet til afgørelse om voldgiftsprocedurer i henhold til artikel XIX, stk. 8, i den reviderede aftale om offentlige udbud

EUROPA-KOMMISSIONEN
            Bruxelles, den 1.4.2016
            COM(2016) 172 final
            2016/0090(NLE)
            Forslag til
            RÅDETS AFGØRELSE
            om fastlæggelse af den holdning, der skal indtages på Den Europæiske Unions vegne i Udvalget for Offentlige Udbud for så vidt angår udkastet til afgørelse om voldgiftsprocedurer i henhold til artikel XIX, stk. 8, i den reviderede aftale om offentlige udbud
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               I den reviderede WTO-aftale om offentlige udbud ("GPA-aftalen"), som trådte i kraft den 6. april 2014, fastlægges en ny retlig ramme, som finder anvendelse på GPA-parterne omfattede udbud. I denne forbindelse fik GPA-parterne med den reviderede aftale mulighed for at anvende voldgiftsprocedurer i tilfælde, hvor indsigelser mod en foreslået ændring, overførsel af en ordregiver fra et bilag til et andet, tilbagetrækning af en ordregiver eller enhver anden ændring af en parts bilag til tillæg I ikke kunne løses gennem høringer. Artikel XIX, stk. 8, i den reviderede aftale fastsætter, at GPA-udvalget skal vedtage en voldgiftsprocedure for at fremme løsning af indsigelser, jf. ovenfor.
            
            
               Med henblik på ikrafttrædelsen af den reviderede GPA-aftale har parterne indgående drøftet indholdet af disse voldgiftsprocedurer og undersøgt forskellige løsninger, der kan anvendes i tilfælde af indsigelser mod den foreslåede ændring af en parts omfattede udbud, og er nået frem til enighed på området. I denne forbindelse er der blevet udarbejdet et udkast til en afgørelse om voldgiftsprocedurerne. For at kunne vedtage dette udkast til afgørelse skal Kommissionen af Rådet bemyndiges til at udtrykke Unionens holdning i GPA-udvalget om vedtagelsen af afgørelsen. 
            
            
               •Sammenhæng med de gældende regler på samme område
            
            
               
                  Dette er den standardprocedure, der følges, når Kommissionen har behov for at udtrykke Unionens holdning i GPA-udvalget om afgørelser, der medfører ændringer i rettigheder og forpligtelser for Unionen.
               
            
            
               •Overensstemmelse med andre EU-politikker
            
            
               Ikke relevant.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Artikel 218, stk. 9, i traktaten om Den Europæiske Unions funktionsmåde (TEUF) fastlægger, at når en afgørelse med retsvirkning skal træffes i et organ, der er nedsat ved en international aftale, vedtager Rådet på forslag af Kommissionen en afgørelse om, hvilken holdning der skal indtages på Unionens vegne. GPA-udvalgets afgørelse om vedtagelse af voldgiftsproceduren i henhold til artikel XIX, stk.8, i den reviderede GPA-aftale, hører under artikel 218, stk. 9, TEUF, når en afgørelse med retsvirkning skal træffes i et organ, der er nedsat ved en international aftale.
            
            
               •Nærhedsprincippet (for områder, der ikke er omfattet af enekompetence) 
            
            
               Unionen har enekompetence i handelsrelaterede anliggender. Den samordnede indsats på EU-plan kan sikre den bedste løftestangseffekt i forhold til tredjelande.
            
            
               •Proportionalitet
            
            
               Ikke relevant.
            
            
               •Valg af retsakt
            
            
               Artikel 218, stk. 9, i TEUF fastlægger, at når en afgørelse med retsvirkning skal træffes i et organ, der er nedsat ved en international aftale, vedtager Rådet på forslag af Kommissionen en afgørelse om, hvilken holdning der skal indtages på Unionens vegne.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
         
         
            
               •Efterfølgende evalueringer/kvalitetskontrol af gældende lovgivning
            
            
               Ikke relevant.
            
            
               •Høringer af interesserede parter
            
            
               Ikke relevant.
            
            
                •Indhentning og brug af ekspertbistand
            
            
               Ikke relevant.
            
            
               •Konsekvensanalyse
            
            
               Vedtagelsen af en afgørelse om voldgiftsprocedurer inden for rammerne af en international aftale, som Unionen er part i, kræver ikke en konsekvensanalyse.
            
            
               •Målrettet regulering og forenkling
            
            
               Ikke relevant.
            
            
               •Grundlæggende rettigheder
            
            
               Ikke relevant.
            
            
               4.VIRKNINGER FOR BUDGETTET
            
            
               Ingen.
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               Ikke relevant.
            
            
               •Forklarende dokumenter (for direktiver)
            
            
               Ikke relevant.
            
            
               •Nærmere redegørelse for de enkelte bestemmelser i forslaget
            
         
         
            
               Indholdet af udkastet til afgørelse om voldgift i henhold til artikel XIX, stk. 8, i den reviderede GPA-aftale
            
            
               Indledning af voldgiftsprocedurer
            
            
               I udkastet til afgørelse om voldgiftsprocedurer fastsættes tidsmæssige og materielle betingelser for, hvornår GPA-parterne kan indbringe en foreslået ændring af en parts omfattede udbud til voldgift. Desuden præciseres den procedure, der skal følges i de tilfælde, hvor flere parter gør indsigelse mod den samme ændring med henblik på en aftale om en enkelt voldgift.
            
            
               Udpegelse af voldgiftsmænd
            
            
               Udkastet til afgørelse fastsætter antallet af voldgiftsmænd og de krav, de skal opfylde for at blive udnævnt. Navnlig fastsættes det i forordningen, at borgere fra parterne i voldgiftssagen og regeringsembedsmænd fra tredjeparter ikke kan udpeges som voldgiftsmænd.
            
            
               Tredjemands deltagelse
            
            
               Ifølge udkastet til afgørelse vil tredjemand få ret til at deltage i voldgiftsprocedurer, når de har en væsentlig interesse i den foreslåede ændring til voldgift, og når de har anmeldt deres interesse til udvalget for offentlige udbud. Udkastet til afgørelse fastsætter rettigheder for tredjemand.
            
            
               Procedurer
            
            
               De procedurer, der skal følges af de udpegede voldgiftsmænd, er fastsat i udkastet til afgørelse. Procedurerne omfatter vedtagelsen af en tidsplan for gennemførelsen af voldgiftssager, gennemførelsen af omfattende møder med parterne og behandling af fortrolige oplysninger, som parterne har indgivet. Udkastet til afgørelse fastsætter regler for voldgiftsmændenes afholdelse af møder og forhandlinger.
            
            
               Voldgiftsmændenes afgørelse
            
            
               Udkastet til afgørelse giver retningslinjer for, indhold, form og frist vedrørende voldgiftsmændenes afgørelse og i relevante tilfælde parternes mulighed for at anmode voldgiftsmændene om at afgøre niveauet for kompensationstilpasninger for at opnå et sammenligneligt niveau for offentlige udbud hos den ændrende part og opretholde en balance mellem rettigheder og forpligtelser i henhold til GPA-aftalen.
            
            
               Kommissionens holdning vedrørende udkastet til afgørelse om voldgiftsprocedurer
            
            
               Udkastet til afgørelse fastsætter betingelserne for, hvornår parterne vil kunne indlede voldgiftsprocedurer i forbindelse med indsigelser mod en ændring af en parts omfattede udbud i tilfælde, hvor tvisten ikke kunne løses gennem høringer. Udkastet fastsætter proceduremæssige rammer, der vil skabe klarhed, retssikkerhed og effektivitet i håndteringen af indsigelser mod de foreslåede ændringer af de omfattede udbud.  
            
            
               Henstilling
            
            
               Kommissionen henstiller, at vedlagte udkast til afgørelse om voldgiftsprocedurer vedtages af GPA-udvalget.
            
            
               Det foreslås derfor, at Kommissionen bemyndiges til i Udvalget for Offentlige Udbud at indtage en holdning på vegne af Unionen til fordel for vedtagelsen af udkastet til GPA-udvalgets afgørelse om voldgift i henhold til artikel XIX, stk. 8, i den reviderede GPA-aftale.
            
            
               2016/0090 (NLE)
            
            
               Forslag til
            
            
               RÅDETS AFGØRELSE
            
            
               om fastlæggelse af den holdning, der skal indtages på Den Europæiske Unions vegne i Udvalget for Offentlige Udbud for så vidt angår udkastet til afgørelse om voldgiftsprocedurer i henhold til artikel XIX, stk. 8, i den reviderede aftale om offentlige udbud
            
         
         
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den reviderede WTO-aftale om offentlige udbud ("GPA-aftalen"), som trådte i kraft den 6. april 2014, fastlægger en ny retlig ramme, som finder anvendelse på GPA-parternes omfattede udbud. GPA-aftalen giver GPA-parterne mulighed for at anvende voldgiftsprocedurer i tilfælde af indsigelser mod en foreslået ændring, overførsel af en ordregiver fra et bilag til et andet, tilbagetrækning af en ordregiver eller enhver anden ændring af en parts bilag til tillæg I, og denne indsigelse ikke kunne løses gennem høringer.
            
            
               (2)I henhold til artikel XIX, stk. 8, i GPA-aftalen vedtager Udvalget for Offentlige Udbud voldgiftsprocedurer, som skal fremme løsningen af indsigelser.
            
            
               (3)GPA-parterne har indgående behandlet det mulige indhold af sådanne voldgiftsprocedurer for så vidt angår de forskellige muligheder, der kan anvendes i forbindelse med indsigelser mod en foreslået ændring af en parts omfattede udbud. GPA-parterne er nået frem til enighed om procedurerne.
            
            
               (4)De aftalte voldgiftsprocedurer er fastsat i et udkast til afgørelse om voldgiftsprocedurer i henhold til artikel XIX, stk. 8, i GPA-aftalen.
            
            
               (5)Dette udkast til afgørelse om voldgiftsprocedurer fastsætter de betingelser, der skal være opfyldt for at kunne anvende voldgiftsprocedurerne, og fastsætter regler for udpegelsen af voldgiftsmænd, tredjemands deltagelse i voldgiftsprocedurer, voldgiftsagens forløb og voldgiftsmændenes afgørelser.
            
            
               (6)Vedtagelsen af afgørelsen om voldgiftsprocedurer forventes at yde et positivt bidrag til den eksisterende retlige ramme i GPA-aftalen, da det har til formål at fremme løsningen af indsigelser vedrørende en foreslået ændring, overførsel af en ordregiver fra et bilag til et andet, tilbagetrækning af en ordregiver eller enhver anden ændring af en parts bilag til tillæg I til GPA-aftalen.
            
            
               (7)Det er hensigtsmæssigt at fastlægge den holdning, der skal indtages på Unionens vegne i Udvalget for Offentlige Udbud vedrørende udkastet til afgørelse om voldgiftsprocedurer,
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Den Europæiske Unions vegne i Udvalget for Offentlige Udbud, er at godkende vedtagelsen af udkastet til afgørelse om voldgiftsprocedurer i henhold til artikel XIX, stk. 8, i den reviderede aftale om offentlige udbud.
            
            
               Artikel 2
            
            
               Denne afgørelse træder i kraft på dagen for vedtagelsen.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
      
    ---documentbreak--- 
      
         
               EUROPA-KOMMISSIONEN
            Bruxelles, den 1.4.2016
            COM(2016) 172 final
            BILAG
            tilforslag til Rådets afgørelse
            om fastlæggelse af den holdning, der skal indtages på Den Europæiske Unions vegne i Udvalget for Offentlige Udbud for så vidt angår udkastet til afgørelse om voldgiftsprocedurer i henhold til artikel XIX, stk. 8, i den reviderede aftale om offentlige udbud
            
               
         
         
            
               TILLÆG
            
            
               UDKAST TIL AFGØRELSE OM VOLDGIFTSPROCEDURER I HENHOLD TIL ARTIKEL XIX, STK. 8, I DEN REVIDEREDE GPA-AFTALE
            
            
            
               Udvalget for Offentlige udbud ("udvalget"),
            
            
               som noterer sig, at artikel XIX, stk. 8, i den reviderede aftale om offentlige udbud ("aftalen") fastsætter, at udvalget vedtager voldgiftsprocedurer, som skal fremme løsningen af indsigelser, jf. aftalens artikel XIX, stk. 2, og
            
            
               som bekræfter betydningen af aftalens artikel XIX, stk. 8, litra b) og c), i forbindelse med disse voldgiftsprocedurer, og som gentager parternes tilsagn om at vedtage beslutninger i henhold til aftalens artikel XIX, stk. 8, litra b) og c),
            
            
               har vedtaget følgende voldgiftsprocedurer, som skal fremme løsningen af indsigelser i henhold til aftalens artikel XIX, stk. 2:
            
            
               Indledning af voldgiftsprocedurer
            
            
               1.
                     Den ændrende part eller en part, der gør indsigelse, kan, jf. aftalens artikel XIX, stk. 7, indbringe ændringen til voldgift, hvis den ændrende part og den part, der gør indsigelse, er ude af stand til at løse en indsigelse mod en foreslået ændring i henhold til aftalens artikel XIX, stk. 1, og skal begrunde sin anmodning herom over for udvalget tidligst 45 dage efter datoen for rundsendelsen af meddelelsen om den foreslåede ændring, jf. aftalens artikel XIX, stk. 1.
            
            
               2.
                     Hvis to eller flere parter har indbragt de samme ændringer til voldgift før udnævnelsen af voldgiftsmændene, skal den ændrende part og alle parter, der gør indsigelse, godkende, at der gennemføres en enkelt voldgiftssag vedrørende alle indsigelser mod den foreslåede ændring. Sker der flere indbringelser om den samme foreslåede ændring efter udnævnelsen af voldgiftsmændene, skal den ændrende part og alle parter, der gør indsigelse, godkende, at der gennemføres en enkelt voldgiftssag, når det er muligt.
            
            
               Udpegelse af voldgiftsmænd
            
            
               3.
                     Voldgiften foretages af voldgiftsmænd. Der udpeges tre voldgiftsmænd, medmindre parterne aftaler andet. Voldgiftsmænd skal opfylde kravene til paneldeltagere i artikel 8, stk. 1, 2 og 9, i forståelsen vedrørende regler og procedurer for bilæggelse af tvister
            
            
               4.
                     Udvalgets sekretariat skal efter anmodning fra en part til voldgift foreslå kandidater, der indstilles til udnævnelse som voldgiftsmænd. Parterne i voldgiftssagen modsætter sig ikke indstillingerne, medmindre der er tvingende grunde hertil. Borgere fra parterne i voldgiftssagen og regeringsembedsmænd fra tredjeparter kan ikke udnævnes som voldgiftsmænd, medmindre andet aftales af parterne i voldgiftssagen.
            
            
               5.
                     Hvis parterne i voldgiftssagen ikke kan blive enige om, hvem der skal udpeges som voldgiftsmænd senest 20 dage efter indbringelsen af den foreslåede ændring til voldgift, udpeger generaldirektøren efter anmodning fra en af parterne i voldgiftssagen voldgiftsmændene senest 10 dage efter at have hørt parterne i voldgiften og formanden for udvalget.
            
            
               Tredjemands deltagelse
            
            
               6.
                     Enhver part i aftalen, som har en væsentlig interesse i en foreslået ændring, der er indbragt til voldgift, og som har anmeldt sin interesse for udvalget ("tredjemand") senest 10 dage efter den foreslåede ændring er indbragt til voldgift, opfordres til at indgive et skriftligt indlæg, deltage i møder med voldgiftsmændene og parterne i voldgiften, fremsætte mundtlige udtalelser, og vedkommende skal være berettiget til at svare på spørgsmål fra voldgiftsmændene.
            
            
               Procedurer
            
            
               7.
                     I en voldgiftssag anvender voldgiftsmændene de relevante bestemmelser i aftalen og tager udgangspunkt i den afgørelse, der vedtages af udvalget i overensstemmelse med aftalens artikel XIX, stk. 8, litra b), når denne er vedtaget. Desuden gælder følgende arbejdsprocedurer.
            
            
               a.
                     Sekretariatet sender straks den gældende meddelelse og indsigelse til voldgiftsmændene i henhold til aftalens artikel XIX, stk. 1 eller 2. Senest 10 dage efter udpegelsen af voldgiftsmændene og efter at have hørt parterne i voldgiften vedtager voldgiftsmændene en tidsplan for gennemførelsen af voldgiftsproceduren. Tidsplanen bør baseres på den tidsplan, der er anført i bilaget til denne afgørelse.
            
         
         
            
               b.
                     Voldgiftsmændene holder et møde med parterne i voldgiftssagen, medmindre parterne er enige om, at det er unødvendigt. Før mødet sender parterne deres skriftlige indlæg til voldgiftsmændene, hvori de redegør for sagens faktiske forhold og fremfører deres argumenter.
            
            
               c.
                     Når en part forelægger oplysninger, der er betegnet som fortrolige, til voldgiftsmændene, behandler voldgiftsmændene, parterne i voldgiftssagen og tredjemand disse oplysninger som fortrolige. Efter anmodning fra en af parterne fastlægger voldgiftsmændene yderligere procedurer for at beskytte fortroligheden af disse oplysninger.
            
            
               d.
                     Hvis en part betegner oplysninger i sine skriftlige indlæg som fortrolige, skal parten efter anmodning fra en anden part i voldgiftssagen eller tredjemand give et ikke-fortroligt resumé af oplysningerne i sine indlæg, som kan bringes til offentlighedens kendskab.
            
            
               e.
                     Under mødet anmoder voldgiftsmændene den part, der har anmodet om voldgift, om at fremlægge sin sag ved et mundtligt indlæg. Den indklagede part vil derefter blive anmodet om at fremsætte sine synspunkter ved et mundtligt indlæg.
            
            
               f.
                     Voldgiftsmændenes møder er åbne for offentligheden, medmindre en part i voldgiftssagen anmoder om et lukket møde for at beskytte oplysninger, der er betegnet som fortrolige.
            
            
               g.
                     Voldgiftsmændene kan på et hvilket som helst tidspunkt stille spørgsmål til parterne i voldgiftssagen og tredjemand og anmode dem om forklaringer enten under mødet eller skriftligt.
            
            
               h.
                     Parternes skriftlige indlæg i voldgiftssagen, herunder eventuelle svar på spørgsmål fra voldgiftsmændene, stilles til rådighed for den anden part eller parter i voldgiftssagen samt for til tredjemand. Parterne forelægger en skriftligt version af deres mundtlige erklæringer fremsat på mødet med voldgiftsmændene for voldgiftsmændene, den anden part eller de andre parter i voldgiftssagen og tredjemand.
            
            
               i.
                     Tredjemands skriftlige bemærkninger, svar på spørgsmål og skriftlige udgaver af mundtlige indlæg stilles til rådighed for voldgiftsmændene, parterne i voldgiftssagen og andre tredjeparter og indgår i voldgiftsmændenes rapport.
            
            
               j.
                     Voldgiftsmændenes drøftelser er fortrolige.
            
            
               k.
                     Voldgiftsmændene kan indhente oplysninger fra enhver relevant kilde og konsultere eksperter. Voldgiftsmændene fremlægger alle oplysninger, der sendes til eller modtages fra eksporter, for parterne i voldgiftssagen og tredjemand. Parterne i voldgiftssagen skal have mulighed for at fremsætte bemærkninger til de oplysninger, der er modtaget fra eksperter.
            
            
               l.
                     Eventuelle supplerende procedurer, der er specifikke for voldgiftssagen, fastsættes af voldgiftsmændene i samråd med parterne i voldgiftssagen.
            
            
               m.
                     Intet i disse procedurer er til hinder for, at en part i en voldgiftssag eller en tredjemand kan offentliggøre erklæringer vedrørende deres holdninger, jf. dog stk. 7, litra c).
            
            
               8.
                     Adfærdskodeksen om forståelsen vedrørende reglerne og procedurerne for tvistbilæggelse finder anvendelse på enhver person, der fungerer som voldgiftsmand i henhold til disse procedurer og, som anført i adfærdskodeksen og de relevante bestemmelser i vedtægten, på de medlemmer af sekretariatet, der bistår voldgiftsmændene.
            
            
               9.
                     Hvis parterne i voldgiftssagen når frem til en gensidigt acceptabel løsning af indsigelserne mod den foreslåede ændring, underretter de straks voldgiftsmændene. Efter modtagelsen af meddelelsen afslutter voldgiftsmændene procedurerne for disse parter. Indholdet af en gensidigt aftalt løsning meddeles udvalget, hvorefter enhver part i aftalen kan fremsætte bemærkninger.
            
            
               Voldgiftsmændenes afgørelse
            
            
               10.
                     Voldgiftsmændene har beføjelser til:
            
            
               a.
                     i forbindelse med en foreslået tilbagetrækning i henhold til artikel XIX, stk. 1, litra a), i aftalen at vurdere, om den statslige kontrol med eller indflydelse på den ordregivers omfattede udbud, som foreslås tilbagetrukket, kan anses for at være reelt ophørt eller
            
            
               b.
                     i forbindelse med enhver anden foreslået ændring i henhold til artikel XIX, stk. 1, litra b), at vurdere om den foreslåede ændring opretholder en balance i rettigheder og forpligtelser og et sammenligneligt niveau for en gensidig acceptabel dækning i aftalen og eventuelt niveauet for kompensationstilpasninger.
            
            
               11.
                     Voldgiftsmændene udarbejder en rapport med en begrundet afgørelse til parterne i voldgiftssagen inden for 90 dage eller, hvis tidsplanen ændres af voldgiftsmændene, senest 120 dage efter:
            
            
               a.
                     udpegelsen af voldgiftsmændene, hvis en voldgiftskendelse er gennemført i henhold til stk. 1, eller
            
         
         
            
               b.
                     anmodningen, hvis voldgiftssagen er gennemført i henhold til stk. 12.
            
            
               Den frist, der er anført i dette stykke kan forlænges ved fælles overenskomst mellem parterne i voldgiftssagen. Sekretariatet videresender straks rapporten til parterne i aftalen, når den er blevet oversat.
            
            
               12.
                     Hvis voldgiftsmændene træffer en negativ afgørelse i henhold til stk. 10, litra a), og hvis voldgiftsmændene ikke fastlagde kompensationstilpasninger i overensstemmelse med stk.10, litra b), kan enhver part i voldgiftssagen efter 30 dage, dog højst 60 dage efter videresendelsen af voldgiftsmændenes rapport anmode om, at samme voldgiftsmænd om muligt fastsætter kompensationstilpasninger, der resulterer i et tilsvarende dækningsniveau og opretholder balancen mellem rettigheder og forpligtelser i henhold til aftalen. Derved tager voldgiftsmændene udgangspunkt i den afgørelse, der vedtages af udvalget i overensstemmelse med aftalens artikel XIX, stk. 8, litra c), når denne er vedtaget. Hvis en af de oprindelige voldgiftsmænd ikke er til rådighed, udpeges en afløser i overensstemmelse med stk.3-5.
            
            
            
               Gennemførelse
            
            
               13.
                     Parterne i voldgiftssagen skal acceptere voldgiftsmændenes afgørelse som endelig.
            
            
               14.
                     Med henblik på anvendelsen af artikel XIX, stk. 7, litra b), nr. i), i aftalen er voldgiftsproceduren afsluttet:
            
            
               a.
                     når en rapport i henhold til stk. 11, der ikke giver anledning til yderligere sagsbehandling, jf. stk. 12, rundsendes til parterne i aftalen eller
            
            
               b.
                     når parterne i voldgiftssagen ikke udøver deres ret i henhold til stk. 12, efter udløbet af den tidsfrist, der er fastsat i nævnte stykke.
            
            
               
            
               Bilag
            
            
               Foreslået tidsplan for voldgift
            
            
            
               Voldgiftsmændene skal basere tidsplanen, der er vedtaget i henhold til stk. 7, litra a), på følgende:
            
            
            
               a.
                     indsendelse af parternes skriftlige indlæg til voldgiftssagen:
            
            
               1)
                     Sagsøger:
                     ---------- 2 uger
            
            
               2)
                     Sagsøgte:
                     ---------- 2 uger
            
            
               b.
                     Frist for tredjeparters indsendelse af oplysninger 
                     ---------- 1 uge
            
            
               c.
                     Møde med voldgiftsmænd:
                     ---------- 1-2 uger
            
         
         
            
               d.
                     Svar på spørgsmål til parterne og tredjemand 
                  i voldgiftssagen
                     ---------- 1-2 uger
            
            
               e.
                     Udarbejdelse og rundsendelse af voldgiftsmændenes rapport
                  om afgørelsen:
                     ---------- 4 uger
            
            
               I overensstemmelse med bestemmelserne i stk. 11, kan voldgiftsmændene ændre ovenstående tidsplan og planlægge yderligere møder med parterne i voldgiftssagen efter at have hørt dem.